Revista MUZICA Nr. 2/2022 


INTERVIURI 


De vorba cu Tudor Feraru 


Andra Apostu 


Tudor Feraru este un muzician 
care abordează stilistic o zona 
a... adevărului interior. Așa cum 
ne mărturiseşte, este decuplat de 
nevoia de a impresiona iar 
această atitudine îi dă o libertate 
creatoare neîngrădită, poate cel 
mai important atribut pentru un 
compozitor al secolului XXI. 


Andra Apostu: Domnule 
Feraru, faceţi parte din școala 
clujeană de compoziţie dar, la un 
moment dat, ati ales să mergeţi 
în Canada pentru aprofundarea 
studiilor. A fost o alegere din 
rațiuni personale sau ati 
descoperit ceva anume, din punct de vedere profesional, care 
v-a atras acolo? 

Tudor Feraru: În momentul absolvirii studiilor de licență 
la Cluj, am căutat să mă perfectionez și să lărgesc orizontul 
meu profesional prin continuarea studiilor în străinătate, 
recunosc, privind cu mai mult interes spre America de Nord. Am 
aplicat pentru un masterat în compoziţie la câteva universităţi 

din SUA si din Canada, iar dintre facultatile care m-au admis, 
am ales-o pe aceea care avea cel mai atractiv program de 
compoziție muzicală și totodată pe aceea care mi-a oferit cea 
mai consistentă bursă de studii. Așa am ajuns la Western 
University din London, Canada. Ulterior, am fost admis la 
doctorat la o altă universitate canadiană, dar într-un cu totul alt 
spațiu geografic si cultural, și anume la University of British 
Columbia, în Vancouver. Această universitate este cotată între 
primele 50 din lume, beneficiază de un campus uriaș, într-o 
așezare naturală care îţi taie respiraţia, iar facultatea de muzică 
e prestigioasă, putându-se lăuda cu un corp profesoral de top, 
cu facilităţi ultramoderne, cu o sală de concerte cum puţine 
instituţii muzicale au. Am enumerat doar câteva dintre motivele 
pentru care am făcut această alegere. Trebuie să precizez că, 
în acea perioadă, au apărut mereu tentaţii și oportunități 
profesionale pentru a mă muta în Statele Unite, dar între timp 
devenisem rezident permanent și, ulterior, cetățean canadian, 
fapt care m-a determinat să rămân la nord de frontieră. 

A.A.: Mai apoi ati participat la MIDAS, studiile 
postdoctorale derulate la UNMB si ati ales o temă prin care 
comparati studiul compoziţiei muzicale în România si America 
de Nord. Există diferenţe fundamentale între aceste două zone 
atât de departe una de cealaltă, geografic dar și cultural? 

T.F.: A fost o hotărâre dificilă aceea de a reveni în 
România, în favoarea căreia au înclinat balanţa perspectiva mai 
sigură a unei cariere universitare, precum și unele raţiuni de 
ordin personal. Odată întors în mediul universitar românesc, am 
considerat că poate fi utilă explorarea asemănărilor și 
deosebirilor de abordare în predarea compoziției muzicale 
aferente celor două spaţii academice care îmi erau cunoscute. 
M-am folosit de privilegiul de a fi admis în programul 
postdoctoral al UNMB pentru a realiza această investigație. 
Concluziile ei au fost publicate într-un studiu amplu, care, 
bineînțeles, reprezintă doar un punct de plecare pe drumul 
înțelegerii mai profunde a stadiului actual al programelor de 
studii românești și un impuls spre eventuala optimizare a 
acestora. Pot să sintetizez că între cele două realități cercetate 
există diferenţe uriașe, atât din punct de vedere organizatoric 

cat si in ce priveste specificul instruirii muzicale, diferente care 
cred ca s-au accentuat de la data efectuarii cercetarii mele, 
acum un deceniu. in ansamblu, ofertele universitare de la noi 
suferă de multă rigiditate, de constrângeri impuse prin 
organismele naţionale de reglementare (unele dintre acestea 
de domeniul absurdului), de dependență financiară fata de 
centru și de multă indulgență fata de non-performanta. Prin 
contrast, universitățile nord-americane, chiar și cele publice sau 
“de stat”, cum le-am numi noi, se bucură de multă autonomie, 
atât organizaţională cât și academică, au un management de 
tip corporație, concurează între ele în privinţa atragerii resursei 
umane și a studenţilor, a performanțelor în cercetare, a 
prestigiului internaţional, etc. Nu toate aspectele cercetate de 
mine pun într-o lumină nefavorabilă învățământul superior 
muzical din România, dimpotrivă... Cu toate acestea, părerea 
mea este că, în unele privinţe, involuăm. Una dintre ele are 
legătură cu eterna boală a formei fără fond. 

A.A.: Aveţi o creaţie diversă si aș vrea să o abordam, 
pentru început, făcând legătura cu momentele importante din 
viata dvs., din perspectiva cronologică. 

T.F.: Dacă ar fi să delimitez cronologic câteva etape, 
probabil ar fi următoarele: perioada foarte fragedă — înainte de 
plecarea la studii în străinătate — în care am făcut eforturi să 
cresc în ochii mentorilor mei și să mă afirm prin compoziţii care 
demonstrează meșteșug mai degrabă decât reale convingeri 
artistice; apoi ar veni perioada în care am fost plecat în 
Canada, când s-a manifestat o oarecare nostalgie, un dor fata 
de fibra muzicală a spaţiului natal, fapt care m-a singularizat în 
cercurile artistice eterogene care m-au adoptat; o a treia 
perioadă ar coincide cu revenirea în Romania, cu 
reacomodarea, cu abundența unor proiecte și comenzi de 
lucrări care m-au stimulat să rămân harnic și racordat la 
universul muzicii noi, dar care a prilejuit și unele experimente în 
ceea ce privește exprimarea mea muzicală; în fine, cea mai 
recentă perioadă este una mai putin prolifică, dar mai liniștită si 
mai plăcută pentru mine, pentru că e decuplată de la nevoia de 
a impresiona, de a satisface așteptările unui public anume sau 
chiar pe cele ale școlii din care fac parte — în esenţă, o vârstă 

componistica la care tot ce creez are mai degrabă legătură 
sincera cu trairile mele, cu preferintele estetice personale, decat 
cu vreun comandament exterior. 

A.A.: Mergand mai in detaliu, am observat colectia /n 
Black and White, miniaturile pentru pian. Au ele un scop 
didactic? 

T.F.: Nici într-un caz. Titlul in sine face aluzie la alte 
lucrari pianistice din istoria muzicii, dar faptul ca acest ciclu este 
unul de miniaturi poate fi inselator: cele zece piese presupun un 
grad ridicat de dificultate tehnica si de intelegere muzicala. 
Poate nu intamplator ele nu au fost inca interpretate integral, iar 
pentru mine reprezinta un prilej de frustrare, in sensul in care 
aceasta e prima mea compozitie pentru pian pe care nu am 
interpretat-o eu însumi niciodată. Lucrarea s-a închegat în timp, 
ca o serie de portrete şi parafraze muzicale, asupra cărora m- 
am aplecat sporadic, ca o evadare de la proiectele mai ample la 
care lucram. Poate și de aceea miniaturile urmează strategii 
componistice diverse şi dezvăluie caractere muzicale aparte. E 
adevărat, ele au fost gândite să poată fi executate separat, 
grupat sau integral. Am avut bucuria ca partitura să fie 
publicată la București, astfel încât sper ca interesul pianiștilor 
pentru ea să nu întârzie să apară. 

A.A.: Pianul reprezintă un element esenţial în creația 
dvs., ati compus si un concert pentru acest instrument; ce tip de 
abordare — limbraj, structură si nu numai — ati ales pentru 
instrumentul solist? 

T.F.: După cum se poate deduce din răspunsul anterior, 
formarea mea muzicală a început cu studiul pianului și pot 
afirma că am ajuns să mă identific cu acest instrument prin 
abordarea marelui repertoriu inclusiv pe scenă, în prima mea 
tinereţe. Din această perspectivă, mi-am dorit întotdeauna să 
scriu un concert pentru pian, lucru care s-a materializat pe 
parcursul celui de-al doilea an de studii în Canada, într-un timp 
record. Concertul e o lucrare într-o singură parte, pe parcursul 
căreia variază tempo-urile și densitatea scriiturii, cu pianul 
rămânând în mod constant și obsesiv instrumentul conducător. 
Partitura a fost concepută în așa fel încât, chiar și prin 
îndepărtarea componentei orchestrale, piesa să rămână viabilă, 

sub forma unui “anti-concert” solo. Am gândit desfășurarea 
sonora in spiritul muzicii morfogenetice, adica fara un plan 
structural evident la nivelul întregului, ci ca o permanentă 
succesiune de evenimente sonore spontane, generate de 
cauze imediate, de “catastrofe” și evoluţii imprevizibile. Baza 
teoretică a acestei abordări se regăsește în biologia celulei sau 
în teoria fractalilor, elemente care pentru mine au reprezentat 
un pretext creativ, nu neapărat un model dogmatic. În realitate, 
în curgerea sa, muzica Concertului lasă impresia unei 
improvizații sofisticate a pianului pe un fond orchestral axat pe 
timbralitate si spatializare. Ca detaliu inedit, am inclus în 
aparatul orchestral muzicuta și acordeonul, plus o suită de 
instrumente de percuție mai putin obișnuite. Am avut bucuria de 
a interpreta ca solist în prima audiție a lucrării, alături de 
orchestra studenţilor de la Western University, iar înregistrarea 
aceea mi-a facilitat ulterior accederea ca membru în Uniunea 
Compozitorilor și Muzicologilor din România. Am și în legătură 
cu Concertul pentru pian un mic regret, și anume acela că el nu 
a fost niciodată interpretat în România. 

A.A.: Mi-a atras atenţia opera de cameră Profesorul de 
pian, compusă după nuvela La Țigănci. De ce ati ales aceasta 
sursă de inspirație? Cum ati realizat, muzical, legătura între 
personajul principal și simbolistica lui Mircea Eliade? 

T.F.: Opera Profesorul de pian s-a născut ca parte 
componentă a tezei mele de doctorat. Căutam să realizez o 
compoziție de proporții, care să fie însoțită de o fundamentare 
teoretică si estetică, iar opera ca gen lipsea din portofoliul meu 
în acel moment, asa că alegerea a fost una firească. Subiectul 
și, implicit, apropierea de Eliade se datorează unei întâmplări: 
investigând la biblioteca universităţii din Vancouver diverse 
traduceri în limba engleză ale unor opere literare românești, am 
descoperit un volum de proză fantastică ce includea și nuvela 
La Tiganci. Fiind convins de potenţialul dramaturgic al poveștii, 
am cerut permisiunea editurii pentru a adapta acest text într-un 
libret de operă, tot în limba engleză. Această adaptare a 
presupus inclusiv schimbarea titlului și a numelor personajelor; 
titlul Profesorul de pian, sau The Piano Teacher în original, are 
mai degrabă legătură cu protagonistul poveștii decât cu faptul 

ca eu sunt pianist la origine. Evident, exista puncte in care m- 
am identificat cu artistul creat de Eliade, cu viziunea sa asupra 
lumii, cu destinul sau, toate in cheie simbolica. Croind libretul, 
am pastrat episoadele care mi s-au parut semnificative, le-am 
asociat cu desfasurari sonore contrastante, unele statice si 
misterioase, altele dinamice si apăsătoare. Principalele 
ingrediente tehnice care au contribuit la definirea acestora sunt 
armonia și orchestratia. În special, am încercat să reliefez 
câteva replici-cheie, respectiv revenirea obsesivă asupra unor 
sintagme în cadrul monologurilor, care joacă rolul unor 
recitative, să spunem. Personajelor, diverselor intruchipari 
simbolice ale acestora, le sunt asociate identități timbrale unice, 
cum ar fi cele ale harpei, pianului, clopotelor, etc. 

A.A.: Profesorul de pian este o abordare inedită a 
genului liric. Ce v-aţi dorit să exprime, ce să aducă nou în fata 
publicului? Subiectul e puţin explicit iar cadrul scenic este unul 
minimal. Acţiunea are o structură parcă în spirală, există motive 
care apar aproape leitmotivic... 

T.F.: Cred că ineditul e asigurat din start de natura 
operei literare pe care se bazează Profesorul de pian. Astfel, 
avem o combinaţie de ficțiune supranaturală și simbolism, plus 
că nu există momente ale subiectului convenţionale și nici o 
intrigă clar definită; e ca o poveste care începe de nicăieri si 
conduce nicăieri, trecând printr-o serie de echivocuri. Muzica 
mea încearcă să surprindă acest aspect, plutirea, lipsa de 
direcţie, atemporalitatea... sau mai degrabă timpul fracturat și 
reversibil. Mărturisesc că strategia aceasta a fost urmată 
deliberat și în alte compoziţii ale mele ulterioare, mai cu seamă 
în lucrări camerale de mai mici proporţii. Un alt element inedit în 
cadrul operei ar fi contopirea mai multor personaje într-un 
singur rol scenic: de exemplu, toate cele trei fete, grecoaica, 
evreica si tiganca, sunt întruchipate de o singură soprană, fapt 
care reprezintă o provocare pentru arta actoricească a 
acesteia, dar si pentru concepția regizorală a spectacolului. De 
asemenea, vatmanul, vecinul si birjarul sunt aduși la viata de un 
singur bariton. Motivele acestei abordări sunt în egală măsură 
de ordin practic, pentru a ușura punerea în scenă, dar si de 
ordin simbolic, pentru a accentua starea de confuzie. Lăsând la 

o parte muzica operei, subiectul acesteia nu e menit să aducă 
publicul în punctul de a înțelege ceva, ci să-i stârnească 
întrebări, să-l pună pe gânduri. Ati pomenit de leitmotive... ele 
există, într-adevăr, fiind asociate cu diverse elemente de 
dramaturgie. Aș pomeni doar motivul tramvaiului, reflectând 
spaţiul profan, motivul labirintului, reflectând spaţiul sacru, sau 
motivul orologiului — de fapt, un soi de personaj imaginar — 
manifestat prin bătăi periodice mereu transfigurate, orchestrate 
diferit, uneori violente, alteori aproape imateriale. Mă consider 
norocos că Profesorul de pian a văzut lumina scenei de două 
ori până acum, prima oară într-o producţie preponderent 
studențească la Academia de Muzică din Cluj, iar apoi într-o 
variantă de concert la Sala Radio din București, ambele fiind 
primite călduros de către public si, îndrăznesc să cred, de către 
breaslă. 

A.A.: Aţi abordat și genul poemului coregrafic, în 
lucrarea Lira lui Orfeu, compusă în cadrul unui grant cu subiect 
dedicat mitului lui Orfeu în istoria muzicii. Este prima întâlnire 
cu creaţia de balet? 

T.F.: Da, Lira lui Orfeu se încadrează în categoria acelor 
experimente creative despre care vă spuneam mai devreme. 
Nu doar că a fost prima întâlnire cu baletul, dar a fost și prima 
mea explorare pe teritoriul muzicii minimaliste. E vorba de un 
minimalism “cu față umană”, dar, în orice caz, o abordare 
tehnică și estetică total diferită de ceea ce adusese muzica mea 
până în acel moment. Grantul care a prilejuit această lucrare se 
desfășura alert și am avut puţin timp la dispoziţie pentru a 
concepe partitura. Probabil că e compoziţia la care am lucrat în 
ritmul cel mai susținut și mai intens, câte 7-8 ore pe zi. În mod 
providential, totul a coincis cu o rezidenţă de creaţie care mi-a 
fost acordată la Muzeul Enescu de la Tescani, pe parcursul 
unei luni de vară. Datorez inspiraţia pentru conceperea baletului 
și pentru finalizarea lui într-un timp record acelui spațiu 
stimulator și atmosferei de efervescenţă artistică pe care mi-a 
asigurat-o. 

A.A.: Cum se derulează procesul creator cu 
componentă coregrafică atunci când nu aveţi studii coregrafice? 

T.F.: Am stiut in primul rand ca partitura mea va ajunge 
in mainile unor profesionisti; ma refer in special la coregraf, 
scenograf, corpul de balerini. Astfel, nu a fost nevoie sa 
imaginez decat in linii mari desfasurarea scenica, sau relatia 
muzicii cu elementele tehnice extra-muzicale pe care nu le 
stapaneam. Am impartit poemul in mai multe scene bine 
definite dramaturgic si sonor, iar procesul creator s-a desfasurat 
exact ca in cazul unei muzici cu program. Nu sunt neaparat un 
adept al programatismului, dar trebuie sa recunosc ca acesta 
simplifica uneori lucrurile, prin faptul ca ancoreaza compozitorul 
în diverse conexiuni. Colaborarea efectivă cu specialiștii în 
coregrafie care urmau sa dea viata Orfeului meu a venit abia 
după închegarea partiturii și a condus doar la ajustări minore de 
ordin muzical. Probabil a fost de ajutor și faptul că muzica 
baletului e  quasi-minimalistă, cu o curgere destul de 
convenţională și predictibilă. 

A.A.: Aţi ales o abordare oarecum tradițională, cu o 
arhitectură echilibrată, dar ca limbaj, expresie, ce zonă estetică 
ati accesat? 

T.F.: După cum am dezvăluit mai devreme, poemul 
coregrafic e alcătuit din mai multe episoade, care coincid cu 
momente ale subiectului, ale itinerariului orfeic. Am încercat să 
recreez ethosul sonor arhaic printr-un limbaj preponderent 
diatonic, chiar oligocordic, cu trimitere directă la lira antică. 
Sigur, lucrurile devin mai sofisticate pe parcurs, dar în esență, 
muzica se concentrează pe structuri ostinate, pe caracterul 
repetitiv al discursului, pe nuclee melodice și armonice 
esentializate, pe structuri modale si pre-modale. Toate acestea 
sunt manipulate în așa fel încât să rezulte creșteri și 
descreșteri, chiar culminatii tensionale care sa coincida cu 
momentele dramaturgice relevante. Întreaga lucrare e grefata 
pe o arhitectură simetrică, atât din punct de vedere intonational, 
cât și dinamic-tensional. Axa de simetrie, respectiv momentul 
cel mai încărcat către care se produce acumularea și de la care 
pornește rarefierea, coincide cu momentul Infernului. Între 
aceste coordonate, apar momente ce pot fi caracterizate drept 
lirice, altele grotești, unele pur dansante, altele heterofonice sau 
rubate. Poate merită menţionat faptul că, în concepţia acestei 

lucrari, Euridice si Lira sunt una si aceeasi, subtilitate reflectata 
inclusiv timbral, prin asocierea personajului cu harpa. Cu alte 
cuvinte, mitul apare ușor transfigurat, tragismul său fiind 
accentuat, prin faptul că lui Orfeu nu-i este răpită doar 
dragostea, ci, în mod simbolic, chiar arta, însăși menirea de a 
exista. 

A.A.: În același spirit mi-ar plăcea să ne vorbiti despre 
Cumpăna vremurilor, lucrare relativ recentă în care observ 
delicate diferente de stil fata de, să zicem, muzica compusă cu 
10 ani în urmă (Lira lui Orfeu). 

T.F.: Cumpăna vremurilor a fost prilejuită de 
aniversarea Centenarului Marii Uniri, în anul 2018. Am pornit de 
la premisa că ideea de cumpănă este definitorie atât în plan 
temporal-istoric, cât și în planul geografic al spaţiului pe care-l 
locuim. Aceste elemente se reflectă în structura și dramaturgia 
muzicală a compoziţiei mele. Ea se desfășoară ca o muzică 
fluidă, texturală, cu contururi discrete, fără gesturi sonore 
ostentative. Unele figuri mai animate apar şi dispar sub formă 
de abateri melodice de la o pânză sonoră uniformă. Fluxul şi 
refluxul sonor sunt asigurate prin aglomerări şi rarefieri 
texturale, prin mijloace dinamice tradiţionale, dar şi prin 
expansiunea, respectiv contracția registrelor. Dincolo de cadrul 
său intonational relativ limitat, lucrarea tinde spre un oarecare 
nivel de complexitate obţinut prin poliritmie, rudimente de micro- 
polifonie, heterofonie şi subtilitati timbrale. Rolul vocii sopranei 
este de a urma curbele melodice și expresive, fără a ieși în 
evidenţă în manieră solistică. Stima vocală este concepută ca 
parte integrantă a ansamblului, participând la teserea si 
destrămarea texturilor sonore globale. Unduirile acestei 
vocalize expresivizate pot sugera urcarea, respectiv coborârea 
din cumpăna reliefului, ecourile unui cântec din depărtare, 
șoaptele vântului, conturul șerpuit al cărărilor de munte, frânturi 
ale unor imagini din vis, etc. În ceea ce priveşte efectul sonor 
global, piesa are o curgere sinuoasă, ce conturează câmpuri 
armonico-texturale suprasaturate diatonic, a căror perpetuă 
schimbare se realizează lent, imperceptibil, întocmai mișcării 
unor umbre, sau metamorfozarii unui organism viu. Din aceasta 
perspectivă, lucrarea poate fi considerată minimalistă, sau 

încadrată în categoria “soundscape”, deci nu chiar atât de 
diferita fata de ceea ce se regaseste in Orfeu... 

A.A.: Sunteti interesat de plasarea dvs. ca si compozitor 
în spaţiul actual? Cum vă vedeţi vis-a-vis de colegii de 
generaţie? 

T.F.: Nu cred că sunt un compozitor reprezentativ al 
momentului actual, nici măcar al generaţiei din care fac parte. 
În orice caz, fără a dori să mă dezic de atributele stilistice care- 
mi sunt dragi, am încercat mereu să mă sustrag oricărei 
etichetări. Sunt conștient că, în raport cu ceea ce se întâmplă în 
peisajul componistic european actual și chiar cu preocupările 
compozitorilor tineri de la noi, sunt un autor destul de 
convenţional, ca să nu spun retrograd. După cum am mai 
afirmat, mă favorizează climatul în care nu trebuie să 
demonstrez ceva, în care pot lucra fără crispare, fără presiunea 
de a mă ralia unui trend, cultivând o voce care îmi aparține 
sincer și care rămâne cât de cât conectată la capacitatea de 
receptare a publicului meloman, nu doar a unuia de super-nișă. 

A.A.: Ce credeţi că e mai important, într-o perioadă a 
istoriei muzicii la fel de dinamică ca societatea de azi, aducerea 
a ceva nou cu orice pret sau mai degrabă afirmarea adevărului 
artistic propriu cu orice pret? La “pret” mă gândesc la public, de 
pildă... 

T.F.: Constat că nu e prima oară când răspunsul meu 
pare a anticipa întrucâtva următoarea întrebare pe care mi-o 
adresati. Cu la fel de multă sinceritate va spun că nu am habar 
ce e mai important, sau dacă măcar există un răspuns corect la 
această întrebare. Ceea ce nu înseamnă că nu mi-am pus eu 
însumi deseori această problemă... Probabil că alegerea e 
diferită de la un individ la altul, iar generalizarea ar fi lipsită de 
legitimitate. Mai mult decât atât, pe parcursul carierei sale, un 
muzician își poate reevalua optica asupra rolului inovației, al 
originalității, asupra importanţei convingerilor artistice proprii, a 
responsabilităţi actului creativ, a relaţiei cu publicul. Eu mă aflu 
într-un moment de echilibru, în care aș refuza să creez ceva 
doar de dragul de a fi în spiritul vreunei tendințe componistice 
de ultimă oră, dar nici nu aș suprima o pornire creativă 
autentică doar pentru a fi pe placul unui segment larg de public. 

Cred în misiunea noastră de a educa și a fascina publicul, de a- 
| atrage și îngroșa numeric, dar încerc să nu fiu complet 
desprins de realitate; e un fapt confirmat istoric: muzica nouă / 
cultă / de concert, oricum vrem s-o numim, nu se va adresa 
niciodată decât unui procent infim al publicului larg. 

A.A.: Ce proiecte aveţi în lucru; un vis de compozitor? 

T.F.: Întotdeauna mi-a plăcut să lucrez la mai multe 
proiecte concomitent. Cristalizarea ideii unei compoziţii poate fi 
un proces fulgerător, dar munca de execuţie, de punere în 
pagină e laborioasă, necesită dedicație, răbdare, spirit 
autocritic, nervi tari. Pe măsură ce înaintez în vârstă, constat că 
aceste calități încep treptat să mă părăsească. De aceea, 
pentru mine este vitală glisarea de la o preocupare la alta, 
evadarea temporară din mecanismul acaparator și monoton al 
finisării unei singure piese. În consecință, proiectele mele în 
lucru sunt uneori piese menite a fi distrageri de la alte proiecte. 
Ceea ce mi-ar plăcea să duc la bun sfârșit, dintre toate lucrurile 
începute pe parcursul ultimilor ani, ar fi un cvartet de coarde — o 
premieră pentru mine în ce privește acest gen, un lied pe 
versuri în limba italiană, care ar întregi un ciclu denumit Trois 
chansons d'amour (în lipsa acestui lied final, setul a circulat 
deja sub titlul de Două cântece de dragoste) si, nu în ultimul 
rând, o suită de trei schiţe orchestrale — o lucrare programatică 
inspirată de frumusețea celor trei orașe canadiene în care am 
vietuit pentru o bună perioadă de timp. E prima oară când 
dezvălui existența acestui proiect, sper să fie de bun augur. În 
ceea ce privește visul compozitorului, cred că el vizează 
reapropierea de rădăcinile mele de pianist-interpret. Îmi doresc 
mult să găsesc răgazul, energia și motivaţia pentru a exersa la 
instrument, pentru a reveni pe scenă interpretând propriile 
lucrări și nu numai. 

A.A.: Mulţumesc! 

T.F.: Mulţumesc și eu pentru acest dialog! 

SUMMARY 


Andra Apostu 
A Conversation with Tudor Feraru 


Tudor Feraru is a musician that approaches a type of style that 
is defined by his inner truth. Just like he confesses, he is 
unhooked from the need to impress and this gives him unlimited 
creative freedom, maybe the most important attribute for a 21st 
century composer. 


